ROZHODNUTIE RADY
zo 14. júna 2004,
ktorým sa mení a dopĺňa rozhodnutie 98/20/ES oprávňujúce Holandské kráľovstvo uplatniť opatrenie odchyľujúce sa od ustanovenia článku 21 šiestej smernice (77/388/EHS) o zosúladení právnych predpisov členských štátov týkajúcich sa daní z obratu
(2004/516/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na šiestu smernicu Rady (77/388/EHS) zo 17. mája 1977 o zosúladení právnych predpisov členských štátov týkajúcich sa daní z obratu - spoločný systém dane z pridanej hodnoty: jednotný základ jej stanovenia (1), najmä na jej článok 27,
so zreteľom na návrh Komisie,
keďže:
(1)
Podľa článku 27 ods. 1 šiestej smernice o DPH môže Rada jednomyseľne na základe návrhu Komisie udeliť ktorémukoľvek členskému štátu právo zaviesť alebo predĺžiť špeciálne opatrenia odchyľujúce sa od tejto smernice v záujme zjednodušenia postupu pri účtovaní dane alebo zabránenia daňovým únikom alebo obchádzania daňových povinností.
(2)
Holandská vláda formou listu doručeného 26. novembra 2003 Generálnemu sekretariátu Komisie požiadala o predĺženie rozhodnutia 98/20/ES (2) povoľujúceho mu uplatniť špeciálne daňové opatrenia na odvetvie odevnej konfekcie.
(3)
Ostatné členské štáty boli informované o žiadosti Holandska 14. januára 2004.
(4)
Rozhodnutie 98/20/ES povolilo Holandskému kráľovstvu zaviesť do odvetvia odevnej konfekcie systém, ktorým sa prenáša povinnosť zaplatiť DPH daňovým úradom zo subdodávateľa na odevný podnik (dodávateľa).
(5)
Tento systém je účinným opatrením na predchádzanie daňovým podvodom v odvetví, kde je výber DPH obtiažny kvôli ťažkostiam pri identifikácii a dozore nad činnosťou subdodávateľov.
(6)
Dňa 7. júna 2000 Komisia uverejnila stratégiu, ktorej cieľom je zlepšiť fungovanie systému DPH v krátkodobom výhľade a v ktorej sa zaviazala racionalizovať veľký počet výnimiek platných v súčasnosti. V niektorých prípadoch by však táto racionalizácia mohla mať za následok rozšírenie niektorých zvlášť účinných výnimiek na všetky členské štáty. Oznámenie Komisie z 20. októbra 2003 tento kompromis potvrdzuje.
(7)
Požadované opatrenie sa považuje predovšetkým za opatrenie, ktorého cieľom je predchádzať určitým formám daňového úniku v odvetví odevnej konfekcie.
(8)
Holandskému kráľovstvu by malo byť udelené povolenie predĺžiť platnú výnimku až do 31. decembra 2006.
(9)
Výnimka nemá negatívny vplyv na vlastné zdroje Európskych spoločenstiev, ktoré pochádzajú z DPH, ani na čiastku DPH účtovanú vo fáze konečnej spotreby.
(10)
S cieľom zabezpečenia právnej kontinuity sa toto rozhodnutie uplatňuje od 1. januára 2004,
PRIJALA TOTO ROZHODNUTIE:
Článok 1
Rozhodnutie 98/20/ES sa mení a dopĺňa takto:
-
v článku 1 sa dátum „31. december 2003“ nahrádza dátumom „31. december 2006“.
Článok 2
Toto rozhodnutie sa uplatňuje od 1. januára 2004.
Článok 3
Toto rozhodnutie je adresované Holandskému kráľovstvu.
V Luxemburgu 14. júna 2004